Pozdravljeni. Danes pošiljam hkrati naloge za četrtek in petek.

Kot veste se v ponedeljek vrnemo v šolo. Gospa ravnateljica bo sestavila obvestila za vas v petek in dobili jih boste na svoj mail. Kdor ga nima, bo obveščen preko mene.

PROSIM, da zelo pozorno preberete navodila, priporočila in zahteve ter jih upoštevate.

Zaradi organizacije pouka 1.a boste dobili določene informacije v petek tudi še na spletno stran pouka na daljavo kot doslej. Ker se bodo dotikale pouka v ponedeljek, prosim, **poglejte čez vikend res še enkrat na to stran**.

Hvala za razumevanje.

Upam, da se v ponedeljek vidimo in se skupaj, kot doslej, do konca trudimo za najboljše naših otrok. ☺

**ČETRTEK, 14.5. in PETEK,15.5.**

**MAT – ŠTEVILA OD 15 DO 20**

1.DZ4 STRAN 15 IN 16

Štej naprej ali nazaj – pazi, kako si sledijo že na vrvici nanizana števila.

Vstavi znak <, > ali =.

Uredi števila po velikosti – začni z najmanjšim oziroma z največjim.

2.DZ4 STRAN 21

Spomni se slike, ko sem predhodnike in naslednike razlagala s kolono ljudi , ki čakajo na sladoled. Potem boš brez težav zapisoval predhodnike, števila in naslednike v tabeli. V prvi tabeli si sledijo vodoravno, v drugi pa navpično.

**SLJ – PO ABECEDI**

**A B C Č D E F G H I J K L M N O P R S Š T U V Z Ž**

V mali zvezek za SLJ z rdečo napiši naslov PO ABECEDI. Nato za vsako črko abecede napiši eno besedo; naj ne bo ime.

Začetnica – prva črka v besedi naj bo rdeča, ostale črke s svinčnikom.

Glej primer.

PO ABECEDI

AVTO BALON COPATI ……..

Še danes pišeš čez dve vrstici. Piši natančno, upoštevaj črte, strešice naj se ne dotikajo črk, med besedami naj bo za prstek prostora.

**SPO – ŠE O GIBANJU**

1.SPREMINJAM SVOJE GIBANJE – DZ4 stran 17

Poglej si slike in pomisli, kaj se zgodi s telesom, ko deček skoči v vodo. Kje bodo roke in kje noge? Če si že sam skočil na glavo ali pa si koga pri tem opazoval, naloga ne bo težka.

Kaj se zgodi z žogo, ko jo vržeš? Jo ulovi sošolec? Jo vržeš v zid?

Kaj pa se zgodi, ko se deklica zapelje do konca tobogana?

NARIŠI.

2.POSNEMAM GIBANJE ŽIVALI – DZ4 stran 20

Pri telovadbi pogosto posnemamo gibanje živali. Lezemo kot polži, se plazimo kot kače, skačemo kot zajci in žabe, tečemo kot miške,..

Gibanja živali opazuješ doma, če imaš hišne ljubljenčke, v živalskem vrtu, v posnetkih na internetu. Verjamem, da ne bo težko rešiti naloge v DZ.

Pazi – v okvirček napiši besedo za vrsto gibanja.

**ŠPO - IGRAM SE Z ŽOGO**

Žogo večkrat vrzi visoko nad glavo in jo ujemi.

Vodi jo na mestu, nato še v gibanju.

Meči žogo ob zid z eno roko in odbito ujemi z obema rokama.

Podajaj si žogo v paru ali skupini domačih.

**GUM - GLASBA IZ RISANK**

Glasbo srečujemo na vsakem koraku. Poredko pa pomislimo, da jo srečamo tudi v risankah. Se spomniš kakšne pesmice, ki je še polepšala začetek risanke? Tvoji starši bi najbrž rekli »Čebelica Maja!« ali pa »Medvedek Bojan!« ali…

Kaj pa ti? Se spomniš katere?

Pošiljam ti linke. Uživaj v poslušanju. Poj, če pesmico znaš. Pleši, če želiš. Nazadnje pa poišči na internetu risanko in jo poglej!

<https://www.youtube.com/watch?v=WOPh2M7gRPM&list=PLmACHrQMGzLJGK-AWMO0YwU4s15-54T9X>

<https://www.youtube.com/watch?v=sF-qaE-OkGU&list=PLmACHrQMGzLJGK-AWMO0YwU4s15-54T9X&index=2>